Ganet e voe Pouvanaa a Oopa e 1895 en enez Huahine, unan eus Inizi ar Gevredigezh. Kuitaat a reas ar skol a-raok e 10 vloaz. Desavet e voe en ur metoù protestant ma veze lennet ar Bibl, ar pezh a levezonas anezhañ kalz. E deroù 1918 ez eas da Vro-C’hall da vrezeliañ, gant Batailhon Kemmesk ar Mor Habask. E-pad an Eil Brezel-bed e savas a-du gant de Gaulle hag ar France Libre. Hogen dre ma c’houlenne evit Polineziz ar memes gwirioù keodedel hag ar C’hallaoued e voe kaset d’an harlu d’un enezenn pell diouzh Tahiti.